tartuNLP/wikipedia-smugri-20251201 huggingface dataset:
Talvisota (kirja)

Talvisota on Antti Tuurin kirjoittama romaani, joka kertoo yhden suomalaisen jalkaväkisotilaan kokemuksista talvisodassa. "Talvisota" on Antti Tuurin Pohjanmaa-sarjan toinen osa. Kirja ilmestyi vuonna 1984 Otavan kustantamana. Kirja on käännetty ruotsiksi, tanskaksi, islanniksi, viroksi ja saksaksi; englanniksi teos julkaistiin Richard Impolan kääntämänä.
"Talvisota" on julkaistu äänikirjana C-kasetilla, CD-levyllä ja eri äänikirjapalveluissa. Äänikirjan lukijana on Taneli Mäkelä.
Vuonna 1989 ilmestynyt Pekka Parikan ohjaama elokuva "Talvisota" perustuu "Talvisota"-romaaniin. Antti Tuuri ja Pekka Parikka toimivat elokuvan käsikirjoittajina.
Kirjan juoni.
Kirjan kertojana toimii Martti Hakala. Martti on minäkertoja, joka kertoo tarkkoja muistelmia omista kokemuksistaan talvisodassa. "Talvisota"-elokuvaan verrattuna kirjassa esiintyy melko vähän nimeltä mainittuja henkilöhahmoja.
Martti Hakalan ja hänen nuoremman veljensä Paavo Hakalan sotatie alkaa 13. lokakuuta 1939, kun miehet lähtevät muiden kauhavalaisten asevelvollisten kanssa ylimääräiseen kertausharjoitukseen. Hakalan veljekset sijoitetaan pohjalaisista koottuun jalkaväkirykmentti 23:een, jonka komentajana toimi everstiluutnantti Matti Laurila.
Jalkaväkirykmentti 23 keskitetään junakuljetuksilla ja jalkamarsseilla Karjalankannakselle. Ennen sodan puhkeamista rykmentti harjoittelee ja osallistuu linnoitustöihin Unnunkosken ja Konnitsan kylissä. Konnitsassa Paavo Hakalan ja paikallisen nuoren naisen välille syntyy romanssi, joka katkeaa naisen perheen lähdettyä evakkoon. Samaan aikaan Paavolla on romanssi myös kotikylässä naapurin tytön kanssa.
Talvisodan puhjettua jalkaväkirykmentti 23 käsketään eturintamaan Terenttilän peltoaukealle itsenäisyyspäivänä 1939. Terenttilässä Martti ja Paavo taistelevat menestyksekkäästi puna-armeijaa vastaan. Martti Hakala kuvaa sodankäyntiä erittäin tarkasti. Paavo Hakala haavoittuu Terenttilässä ja käy kotilomalla. Pian kotilomalta paluun jälkeen Paavo kaatuu vihollisen tykistön suorasta osumasta Martin silmien edessä. Veljen kuolema vaikuttaa Marttiin syvästi, mutta sodan todellisuudessa suremiseen ei ole mahdollisuutta. Martti löytää Paavon tavaroista rakkauskirjeitä joita Paavo on saanut Konnitsan kylässä tapaamaltaan naiselta. Veljensä mainetta suojellakseen Martti polttaa kirjeet.
Jalkaväkirykmentti 23 siirretään Terenttilän aukeilta lepoon tapaninpäivänä. Martti pääsee levon aikana käymään kotona lomalla. Loman jälkeen Martin joukkue on vähän aikaa kunnostamassa Taipaleen rintaman takalinjoja. Tämän jälkeen jalkaväkirykmentti 23 siirretään nopeasti Äyräpään rintamalle. Jalkaväkirykmentti 23 kokee Äyräpäässä erittäin raskaita tappioita ja koko rintama on lähellä romahtamista. Martti ja koko muu rykmentti ovat taistelukyvyn äärirajoilla. Rauhan tulo 13. maaliskuuta 1940 pelastaa Martin ja loput rykmentin vähiin kuluneista miehistä. Kirjan viimeisissä lauseissa Martti kuvaa kokemaansa suurta katkeruutta siitä, kuinka suurista tappioista huolimatta Suomen armeijan oli vetäydyttävä Moskovan rauhan mukaisille rajoille ja luovutettava puolustamansa alueet Neuvostoliitolle.
Benešov

Benešov on Tšekin Keski-Böömin läänissä sijaitseva kaupunki. Kaupungin asukasluku oli 16 758 vuonna 2019.
Benešovissa sijaitsee noin 1200-luvulla perustettu Konopištěn linna, joka on nykyään museoitu.
Canon EOS M5

Canon EOS M5 on japanilaisen Canonin peilitön järjestelmäkamera, joka julkistettiin 15. syyskuuta 2016. Siinä on 24 megapikselin CMOS-kenno.
Kuten muissakin Canonin M-sarjan järjestelmäkameroissa, EOS M5:ssä on EF-M-bajonetti. Canonin EF-EOS M -adapterilla kameraan saa kiinnitettyä minkä tahansa EF- tai EF-S-sarjan objektiivin.
EOS M5 on EOS M-sarjan ensimmäinen kamera, jossa on sisäänrakennettu elektroninen etsin. Kameran on 3,2 tuuman kosketusnäyttö on kääntyvä, joten itseään kuvaava voi nähdä itsensä kameran näytöltä.
Yhteensopivat objektiivit.
Kameraan on saatavilla seuraavat omat objektiivit (EF-M -kiinnitys):
Węgorzewon piirikunta

Węgorzewon piirikunta () on Puolan piirikunta Warmia-Masurian voivodikunnassa. Sen väkiluku oli vuoden 2019 lopussa 22 638. Piirikunta on jaettu kolmeen maalaiskuntaan, jotka ovat Budry, Pozezdrze sekä Węgorzewo ja niissä on kylien lisäksi yksi kaupunki; hallintokeskus Węgorzewo.
Węgorzewon piirikunta syntyi 1. tammikuuta 2002, mihin asti siihen nykyisin kuuluvat kunnat olivat osa Giżyckon piirikuntaa.
Węgorzewon piirikunnan pinta-alasta arviolta 21 prosenttia oli metsän peitossa vuonna 2018.
Węgorzewon piirikunnan työttömyysaste oli vuoden 2018 lopussa 15,1 prosenttia. Luku on huomattavan suuri sekä Warmia-Masurian voivodikunnan että koko Puolan työttömyyslukuihin verrattuna.
Vuoden 2019 lopussa Węgorzewon piirikunnassa arvioitiin olevan 22 638 asukasta, joista 50,3 prosenttia naispuolisia ja 49,7 prosenttia miespuolisia. Puolan väestönlaskennassa 2011 väkiluvun laskettiin olevan 23 815 ja sen ennakoidaan vuoteen 2050 mennessä pienenevän 17 717 asukkaaseen. Alle 18-vuotiaiden arvioitiin vuoden 2019 lopussa muodostaneen 16,5 prosenttia piirikunnan väestöstä, työikäisten 60,9 prosenttia ja eläkeikäisten 22,6 prosenttia väestön keski-iän ollessa 43 vuotta. Elävänä syntyneiden määrä oli vuonna 2019 yhteensä 179 lasta. Väestönlaskennassa 2011 puolalaisten lisäksi ainoa vähintään prosentin väestöstä muodostava ryhmä olivat ukrainalaiset, joita oli yhteensä 1 438 eli kuusi prosenttia piirikunnan koko väestöstä.
Bieszczadyn piirikunta

Bieszczadyn piirikunta () on yksi Ala-Karpatian voivodikunnan piirikunnista. Sen arvioitu väkiluku oli vuoden 2019 lopussa 21 664. Piirikunta on jaettu kolmeen maalaiskuntaan, jotka ovat Czarna, Lutowiska sekä Ustrzyki Dolne ja niissä on kylien lisäksi yksi kaupunki; hallintokeskus Ustrzyki Dolne.
Bieszczadyn piirikunta on Puolan piirikunnista eteläisin. Sillä on yhteistä rajaa Leskon, Przemyślin ja Sanokin piirikuntien sekä Ukrainan ja Slovakian valtioiden kanssa.
Bieszczadyn piirikunnan pinta-alasta arviolta 70,4 prosenttia oli metsän peitossa vuonna 2018.
Bieszczadyn piirikunnan työttömyysaste oli vuoden 2018 lopussa 13,5 prosenttia. Koko Puolan työttömyysasteeseen verrattuna luku on huomattavan suuri.
Vuoden 2019 lopussa Bieszczadyn piirikunnassa arvioitiin olevan 21 664 asukasta, joista 50,7 prosenttia naispuolisia ja 49,3 prosenttia miespuolisia. Puolan väestönlaskennassa 2011 väkiluvun laskettiin olevan 22 465 ja sen ennakoidaan vuoteen 2050 mennessä pienenevän 16 673 asukkaaseen. Alle 18-vuotiaiden arvioitiin vuoden 2019 lopussa muodostaneen 16,6 prosenttia piirikunnan väestöstä, työikäisten 63,2 prosenttia ja eläkeikäisten 20,2 prosenttia väestön keski-iän ollessa 41,7 vuotta. Elävänä syntyneiden määrä oli vuonna 2019 yhteensä 188 lasta.
Brzozówin piirikunta

Brzozówin piirikunta () on yksi Ala-Karpatian voivodikunnan piirikunnista. Sen arvioitu väkiluku oli vuoden 2019 lopussa 65 567. Piirikunta on jaettu kuuteen maalaiskuntaan, jotka ovat Brzozów, Domaradz, Dydnia, Haczów, Jasienica Rosielna sekä Nozdrzec ja niissä on kylien lisäksi yksi kaupunki; hallintokeskus Brzozów.
Brzozówin piirikunnan pinta-alasta arviolta 30,9 prosenttia oli metsän peitossa vuonna 2018.
Brzozówin piirikunnan työttömyysaste oli vuoden 2018 lopussa 15 prosenttia. Koko Puolan työttömyysasteeseen verrattuna luku on huomattavan suuri.
Vuoden 2019 lopussa Brzozówin piirikunnassa arvioitiin olevan 65 567 asukasta, joista 50,5 prosenttia naispuolisia ja 49,5 prosenttia miespuolisia. Puolan väestönlaskennassa 2011 väkiluvun laskettiin olevan 22 465 ja sen ennakoidaan vuoteen 2050 mennessä pienenevän 16 673 asukkaaseen. Alle 18-vuotiaiden arvioitiin vuoden 2019 lopussa muodostaneen 19,1 prosenttia piirikunnan väestöstä, työikäisten 61,4 prosenttia ja eläkeikäisten 19,5 prosenttia väestön keski-iän ollessa 40,5 vuotta. Elävänä syntyneiden määrä oli vuonna 2019 yhteensä 669 lasta.
Playboi Cartin diskografia

Amerikkalaisen rap-artisti Playboi Cartin diskografia.
Karjaan paloasema

&lt;mapframe text="Paloaseman sijainti kartalla." latitude="60.069855" longitude="23.682416" zoom="12" width="250" height="250" align="right"&gt;{
 "type": "FeatureCollection",
 "features": [
 "type": "Feature",
 "properties": {
 "marker-color": "FF6347",
 "marker-size": "medium",
 "marker-symbol": "fire-station"
 "geometry": {
 "type": "Point",
 "coordinates": [
 23.682416,
 60.069855
 ]
}&lt;/mapframe&gt;
Karjaan paloasema (asema 70) on Länsi-Uudenmaan pelastuslaitoksen paloasema Karjaalla Ratakatu 9:ssä. Se on ollut käytössä 23. syyskuuta 2016 lähtien.
Karjaan paloaseman pelastusyksikköä miehittää ympärivuorokautisesti yksi paloesimies ja kolme palomiestä. Tämän lisäksi paloasemalla toimii ensihoitoyksikkö, jossa on kaksi ensihoitajaa.
Karjaan paloaseman toimintaympäristö on hyvin laaja ja vaihteleva. Toiminta-alueella on muun muassa loma-asutusta, teollisuutta, rautatie, ruukkikeskuksia ja merialuetta.
Perun terveysvirasto

Perun terveysvirasto (, lyhennys INS; ) on Perun pääkaupungissa Limassa sijaitseva kansallinen terveysongelmien ja -teknologian tutkimuslaitos sekä terveysalan lupaviranomainen. INS toimii kansanterveyden, tartuntatautien ja muiden sairauksien, elintarvikkeiden, elintarvike- ja lääketurvallisuuden, työterveyden ja ympäristöterveyden alalla Perun väestön hyvinvoinnin parantamiseksi. Terveysvirastolla on Limassa useita toimipaikkoja. INS on maan terveysministeriön alaisuudessa. 
Perun terveysvirasto osallistuu osaltaan esimerkiksi covid-19-taudin seurantaan maassaan.
Matěj Pekr

Matěj Pekr (s. 27. maaliskuuta 1988 Uničov, Tšekkoslovakia) on tšekkiläinen jääkiekkoilija, pelipaikaltaan hyökkääjä. Hän edustaa Tšekin 1. česká hokejová ligassa pelaavaa HC Dukla Jihlavaa. Pekr on pelannut aikaisemmin myös Tšekin pääsarjassa Extraligassa. Hän laukoo oikealta.
Ura.
Pekr pelasi ensimmäiset ottelunsa 1. česká hokejová ligassa kaudella 2007–2008, kun hän keräsi HC Šumperkin joukkueessa neljä rangaistusminuuttia pelaamassaan 13 ottelussa. Kaudella 2010–2011 Pekr siirtyi HC Olomoucin riveihin. Kaudella 2012–2013 hän pelasi 47 ottelua tehopistein 31+21=52, jotka oikeuttivat Olomoucin sisäisen pistepörssin voittoon, koko liigan maalipörssin voittoon ja pistepörssin neljänteen sijaan. Seuraavalla kaudella Pekr teki tehopisteet 9+16=25 pelaamassaan 40 ottelussa.
Pekr debytoi Tšekin pääsarjassa Extraligassa kaudella 2014–2015 HC Olomoucin joukkueessa. Hän pelasi debyyttikaudellaan viisi ottelua ilman tehopisteitä tai rangaistusminuutteja. Samalla kaudella Pekr pelasi myös 1. česká hokejová ligassa SK Horácká Slavia Třebíčin joukkueessa 41 ottelua tehopistein 21+15=36. Kaudella 2015–2016 Pekr pelasi 19 ottelua Olomoucin joukkueessa Extraligassa ja 32 ottelua Horácká Slavia Třebíčin joukkueessa 1. česká hokejová ligassa. Olomoucissa hän teki tehopisteet 3+4=7 ja Horácká Slavia Třebíčissä tehopisteet 15+15=31. Seuraavalla kaudella Pekr pelasi 1. česká hokejová ligassa Rytíři Kladnon ja Horácká Slavia Třebíčin joukkueissa. Hän pelasi kauden aikana 39 ottelua tehopistein 9+15=24.
Kaudella 2017–2018 Pekr nimitettiin Rytíři Kladnon varakapteeniksi. Hän pelasi 40 ottelua tehopistein 14+17=31 keräten 18 rangaistusminuuttia. Kaudella 2018–2019 Pekr siirtyi HC Dukla Jihlavan joukkueeseen. Hän voitti joukkueen sisäisen pistepörssin tehopisteillä 32+21=53. Seuraavan kauden Pekr aloitti Jihlavan riveissä, mutta siirtyi lainasopimuksella Extraligaan HC Olomoucin joukkueeseen. Pekr palasi Jihlavaan kaudelle 2020–2021.
Gheorghe Argeșanu

Gheorghe Argeșanu (28. helmikuuta 1883 Caracal, Romanian kuningaskunta – 27. marraskuuta 1940 Jilava) oli romanialainen sotilas, joka toimi maansa pääministerinä viikon ajan syyskuussa 1939.
Gheorghe Argeșanu kävi upseerikoulutuksen ratsuväen upseeriksi ennen ensimmäistä maailmansotaa. Hänet ylennettiin Romanian armeijassa everstiksi ensimmäisen maailmansodan aikana. Sodan jälkeen hän toimi sotilasasiamiehenä Japanissa vuosina 1921–1922. Kotimaahan palattuaan hän toimi ensin rykmentin- ja myöhemmin divisioonankomentajana. Hänet ylennettiin prikaatinkenraaliksi vuonna 1931 ja kenraalimajuriksi joulukuussa 1937. 
Kenraalimajuri kuului kuningas Kaarle II:n kannattajiin. Argeșanu siirtyi politiikkaan, kun hänet nimitettiin puolustusministeriksi patriarkka Miron Cristean hallitukseen, jossa hän toimi maaliskuusta lokakuuhun 1938. Hän nousi Romanian pääministeriksi Armand Călinescun salamurhan jälkeen syyskuussa 1939. Hänen hallituksensa ensimmäiset toimenpiteet olivat kovia Călinescun salamurhan tehneille rautakaartilaisille. Kuusi salamurhaan osallistunutta miestä teloitettiin vielä samana päivänä murhapaikalla. Lisäksi surmattiin välittömästi kolme rautakaartilaista jokaisesta maakunnasta ilman oikeudellisia tutkimuksia. Näin teloitettiin kymmeniä rautakaartilaisia. Argeșanun hallitus nähtiin heti sen muodostamisvaiheessa väliaikaisena, ja sen rooli oli toimia poliittisten puhdistustoimenpiteiden tekijänä. Viikon mittaisen hallitusjaksonsa jälkeen Argeșanu siirtyi eläkkeelle. 
Syksyllä 1940 Romania menetti merkittäviä alueita naapurimaille, joka johti kuningas Kaarle II:n vallastaluopumiseen ja kenraali Ion Antonescun valtaannousuun yhdessä Rautakaartin kanssa muodostaen Kansallisen legioonalaishallituksen. Kuninkaan maanpakoon lähdön lisäksi joukko hänen kannattajiaan myös erotettiin tehtävistään ja vangittiin. Näihin kuului myös kenraali Gheorghe Argeșanu, joka joutui Jilavan vankilaan. Rautakaartilaiset surmasivat ns. Jilavan verilöylyssä 27. marraskuuta 1940 64 vangittua poliittista vankia, joiden joukossa oli kenraali Argeșanu.
Davide Baiardo

Davide Baiardo (11. toukokuuta 1887 Voltri – 28. marraskuuta 1977) oli italialainen uimari. Hän edusti Italiaa 100 metrin vapaauinnissa ja 400 metrin vapaauinnissa Lontoon kesäolympialaisissa 1908 sekä Tukholman kesäolympialaisissa 1912.
Kolumbian terveysvirasto

Kolumbian terveysvirasto (, lyhennys INS; ) on vuonna 1917 perustettu, Kolumbian pääkaupungissa Bogotassa toimiva kansallinen terveysalan tutkimuslaitos ja lupaviranomainen. INS on Kolumbian terveys- ja sosiaaliturvaministeriön alainen tutkimuslaitos. 
Kolumbian terveysvirasto osallistuu osaltaan esimerkiksi covid-19-taudin seurantaan maassaan. INS kuuluu myös covid-19-taudin hoitoa etsivään kansainväliseen kliiniseen tutkimusverkostioon.
RAD Game Tools

RAD Game Tools on yhdysvaltalainen yksityisomisteinen yritys, jonka tuotteita ovat videopeliteollisuudessa käytettävät middleware-ohjelmistot.
Yritys sijaitsee Kirklandissa Washingtonissa ja se ovat perustaneet Jeff Roberts ja Mitch Soule vuonna 1988.
Yritys on ostanut Miles Sound Systemin Miles Design -yritykseltä.
Merkittäviin tuotteisiin kuuluu Bink-videokoodekki.
Savon Aallot

Savon Aallot on pohjoissavolainen paikallisradio, joka aloitti lähetyksensä marraskuussa 2020. Kanavan nimi ja juontajat julkaistiin 14. lokakuuta 2020. Nimi valittiin noin 700 ehdotusta keräneen nimikilpailun avulla. Radion toimitus sijaitsee Savon Sanomien toimituksessa Kuopion keskustassa. Kanavan lähetykset käynnistyivät 5. marraskuuta musiikilla ja juonnetut lähetykset alkoivat 11. marraskuuta klo 11. Päätoimittajana kanavalla toimii Anssi Saarelainen. Valtioneuvosto myönsi kanavalle toimiluvat Iisalmeen ja Varkauteen kesäkuussa 2021 ja lähetykset uusilla taajuuksilla alkoivat 1. heinäkuuta 2021. Kuopiossa kanava toimii Sanoman toimiluvalla. Mediatalo Keskisuomalaisen radiokanavilla Radio Keskisuomalainen, Savon Aallot, Radio Tempo, Karjalainen Syke ja Radio Voima tulee sunnuntai-aamuissa sekä uusintoina tiistai- ja torstai-illoissa Heikki ”Hector” Harman juontama musiikin erikoisohjelma Pop eilen – toissapäivänä, jossa soitetaan 50-, 60- ja 70-lukujen musiikkia.
Ohjelmisto.
Kanavalla kuullaan Savon Sanomien toimittamat uutiset arkisin klo 7-18 ja lauantaisin klo 10-14. Juonnettua lähetystä on arkisin klo 6.30-11 ja klo 13-18 sekä lauantaisin klo 9-14. Perjantai-iltapäivisin lähetyksessä pääsevät ääneen paikalliset bändit ja artistit. Kaudella 2021 Savon Aallot selosti KuPsin Veikkausliigan ja Eurooppa-liigan ottelut. Selostajana toimi Juuso Ikonen. Kanavan muuhun ohjelmistoon kuuluu Millees myö näläkee tänä päevänä siirrettäes?, Piimäradio ja musiikin erikoisohjelmat. KalPan koti- ja vierasottelut kuuluvat Savon Aaltojen taajuuksilta Joonas Puomion selostamina syksystä 2021 lähtien. It's Hockey Time-lähetyksien studioisäntänä työskentelee Ismo Huotari. Marraskuun 2021 alussa kanavan uutena juontajana aloitti Johannes Teppo. Lokakuussa 2024 maanantai-iltapäivien juontajana aloitti Jenni Niskanen.
Navayana

Navayana (, "uusi polku") on buddhalaisuuden suuntaus, jonka on perustanut intialainen dalitien oikeuksien puolesta taistellut B. R. Ambedkar.
Jo buddhalaisuuden alkuajoista lähtien uskonto on ollut houkutteleva vaihtoehto intialaisen yhteiskunnan alimpien luokkien keskuudessa, koska buddhalaisuudessa ei erona hindulaisuuteen ole kastijärjestelmää. Omana suuntauksenaan navayana sai alkunsa lokakuussa 1956, kun Ambedkar, entinen oikeusministeri, luopui hindulaisuudesta ja kääntyi buddhalaisuuteen yhdessä 200 000 muun dalitin kanssa Nagpurissa pidetyssä seremoniassa.
Alkujaan se, että Ambedkar valitsi kääntymistilaisuutensa paikaksi juuri Nagpurin, herätti kritiikkiä, sillä kaupunkia pidetään myös RSS-järjestön synnyinpaikkana. Ambedkar itse kertoi kuitenkin, ettei edes ajatellut järjestöä paikkaa valitessaan, vaan päätyi Nagpuriin sen buddhalaisen historian vuoksi: nag-kansa levitti aktiivisesti buddhalaisuutta..
Pyhät tekstit ja uskomuksia.
Buddhalaisten tekstien lisäksi Ambedkarin kirjoittama, mutta postuumisti julkaistu, "The Buddha and His Dhamma" -kirja on keskeisessä asemassa navayanassa. Ambedkar itse kuoli vain kolme päivää sen jälkeen, kun oli saanut kirjan ensimmäisen käsikirjoituksen valmiiksi. Kirja on kirjoitettu ennemminkin maallikoille kuin uskonoppineille.
Navayanan katsotaan edustavan sekulaaria buddhalaisuutta. Ambedkar kertoi Buddhan elämäkerran uudelleen keskittyen enemmän luonnollisiin piirteisiin sekä eettisiin opetuksiin eikä niinkään yliluonnollisiin asioihin. Uudelleensyntyminen toimii siten, että ruumiin atomit päätyvät ihmisen kuoltua takaisin osaksi luonnon kiertokulkua. Myös karman merkitys on vähäisempi verrattuna muihin buddhalaisuuden koulukuntiin. Nirvana edustaa navayanassa maailmantilaa, jossa tasa-arvo toteutuu ja johon kaikkien buddhalaisten tulisi pyrkiä..
Navayanassa on kolme tärkeää juhlapyhää: Dhammachakra Pravartan Din, Ambedkar Jayanti ja Buddhan syntymäpäivä.
Navayana intialaisessa yhteiskunnassa.
Navayana on suurin buddhalaisuuden suuntaus Intiassa: 87% kaikista Intian buddhalaisista on kääntynyt uskoon ja juurikin navayanaan. Syynä on ollut dalitien kokema syrjintä, jota he ovat kohdanneet hinduina.. 
Navayanan kannatus on suurinta Maharashtran osavaltiossa, jossa 90% navayana-buddhalaisista asuu. Uskonto myös kasvaa nopeimmin juuri Maharashtrassa verrattuna muihin Intian osavaltioihin..
Uskonnolla on myös poliittinen ulottuvuus. Intian kansanpuolue (BJP), joka on perinteisesti identifoitunut hindujen puolueena, on havahtunut mahdolliseen kannatuksen romahtamiseen keskiluokan keskuudessa. Vaikka kastijärjestelmä on ollut laiton vuodesta 1947 lähtien, se on kuitenkin aina ollut osa paikallista tapakulttuuria. Ihmiset ovat myös osoittaneet mieltään BJP:ta vastaan kääntymällä buddhalaisiksi..
Ambedkarin 22 lupausta.
Kääntymisensä yhteydessä Ambedkar teki 22 lupausta, joista keskeisimmät olivat hindulaisuudesta luopuminen ja Buddhan opetusten seuraaminen riippumatta mahajanan tai hinajanan eroista. Ne ovat:
Kunttu

Kunttu on sukunimi, joka on muun muassa seuraavilla suomalaisilla henkilöillä:
Härmän sairaala

Härmän sairaala oli Etelä-Pohjanmaan sairaanhoitopiirin ylläpitämä sairaala Alahärmän Hakolassa. Lääkintöhallitus rakennutti sen vuonna 1933 Alahärmän kunnan lahjoittamalle tontille. Arkkitehtina oli Ilmari Launis. Vuonna 1972 parantola muuttui Härmän sairaalaksi. 1987 Härmän sairaalana toiminut yksikkö yhdistettiin Seinäjoen keskussairaalaan. Härmän sairaalassa sairaanhoitopiirin toiminta loppui vuonna 2001.
Mestarien liigan kausi 2020–2021

Kauden 2020–2021 UEFA:n Mestarien liiga oli 66. kausi UEFA:n järjestämässä tärkeimmässä seurajoukkueiden jalkapalloturnauksessa ja 29. kausi, kun kilpailu tunnetaan nimellä Mestarien liiga.
Loppuottelu pelattiin 29. toukokuuta 2021 Estádio do Dragãolla Portossa, Portugalissa. Chelsea voitti Manchester Cityä vastaan 1–0, mikä oli Chelsean toinen Mestarien liigan mestaruus. Loppuottelu oli alun perin tarkoitus pelata Atatürkin olympiastadionilla Istanbulissa Turkissa. Istanbul valittiin vuoden 2020 Mestarien liigan loppuottelun isännäksi, mutta järjestämisoikeus siirrettiin vuodelle 2021 koronaviruspandemian vuoksi. Pandemian vuoksi tehdyt matkustusrajoitukset aiheuttivat myös vuoden 2021 loppuottelusiirron.
Bayern München oli puolustava mestari mutta hävisi puolivälierissä Paris Saint Germainille.
Pudotuspelit.
&lt;section begin=Bracket /&gt;&lt;section end=Bracket /&gt;
Überbrettl

Überbrettl oli yksi ensimmäisistä kirjallisista kabareista Saksassa. Sen perusti Ernst von Wolzogen Berliinissä vuonna 1901. Wolzogen (1855-1934) oli laajasti opiskellut kirjailija, joka kirjoitti runoja ja kevyitä komedioita. Pariisissa oli aiemmin perustettu vastaavia klubeja, joista tunnetuin on "Le Chat Noir", jota johti Rodolphe Salis. Taiteilijat testasivat illoissa uutta materiaalia yleisölle. Kabaree toimi vastavoimana vakiintuneille taidemuodoille. Taidemuoto oli tyypillistä vuosisadan vaihteen taiteilijoiden nuorelle sukupolvelle (" bohème "), jota muutenkin leimasi kriittinen suhtautuminen yhteiskuntaan. "Le Chat Noir" toimi innoittajana myös Wolzogenin perustamalle klubille, mutta kabareen huumori Ûberbrettlissä oli harmittomampaa ja satiiri lempeämpää kuin esikuvassaan "Le Chat Noirissa".
Tätä ilmapiiriä kuvaili myös Otto Julius Bierbaum romaanissaan "Stilpe" (1907), jonka sanotaan innoittaneen Wolzogenia perustamaan vastaavan laitoksen Saksaan. Nimi Überbrettl vihjaa ironisesti Friedrich Nietzschen sanalle luomaan käsitteeseen "yli-ihmisestä" eli Übermenschen. Pienet Tingeltangel-klubit halusivat erottua omaleimaisina kirjallisina ja taiteellisina klubeina. 
Wolzogen avasi "Überbrettlin" 18. päivänä tammikuuta vuonna 1901 osoitteessa Alexanderstraße 40 Alexanderplatzilla. Kabareessa nähtiin kohtauksia esim. kirjailija Christian Morgensternilta, parodia Alfred Kerristä ja Arthur Schnitzlerin kirjoittama sketsi. Musiikillinen johtaja oli säveltäjä ja kapellimestari Victor Hollaender, Muun muassa Oscar Straus sävelsi tälle kabareelle. Alusta alkaen kabaree, joka tunnettiin pian koko kaupungissa nimellä Das Buntes Theater ”värikäs teatteri”, oli menestys ja esitykset olivat loppuunmyytyjä. Balladeja, sketsejä ja musiikkiesityksiä sisältävät esitykset tulivat suosituksi ja myöhempien aikojen saksalaiset kabareet syntyivät pitkälti näiden "Überbrettl"- esitysten pohjalle. Vuosien 1901-1905 Berliinissä avattiin yli 45 kabareeta Wolzogenin esimerkin innoittamana. 
Kabareeteatterinsa ylivoimaisen menestyksen rohkaisemana Wolzogen samana vuonna vuokrasi käyttämättömän teatterin jugend-talosta Köpenicker Strasse 68: n pihalta. Talo oli silloin Berliinin keskustan kaakkoisosassa ja hieman syrjässä. Yhdistettynä lisääntyvään kilpailuun taloudelliset paineet kävivät kovaksi. Tämä johti nopeasti Überbrettlin ja johtajan, joka ei ollut kovin kokenut liike-elämässä, vaikeuksiin, minkä vuoksi Wolzogenin teatteri lopetti toimintansa vuonna 1902.
Viittaukset.
1) Laitinen, Noora: Näkökulmia berliiniläiseen kabaree-taiteeseen 2000-luvulla. Lahden ammattikorkeakoulu Musiikki- ja draamainstituutti. Musiikkiteatteri. Opinnäytetyö, syksy 2011. s.13.
2) Laitinen, Noora: Näkökulmia berliiniläiseen kabaree-taiteeseen 2000-luvulla. Lahden ammattikorkeakoulu Musiikki- ja draamainstituutti. Musiikkiteatteri. Opinnäytetyö, syksy 2011. s.13.
Titulus

Titulus (monikossa "tituli") voi tarkoittaa seuraavia:
Libyan tautienehkäisykeskus

Libyan tautienehkäisykeskus (; , lyhennys NCDC) on Libyan pääkaupunki Tripolista käsin johdettu kansanterveyden tutkimus- ja seurantalaitos. Se toimii päätoimipaikkansa ohella Libyan kansainvälisissä rajanylityspisteissä lentokentillä, satamissa ja maanteiden raja-asemilla. 
Libyan tautienehkäisykeskus on toiminut vuonna 2020 asiantuntijatahona esimerkiksi covid-19-tautiin liittyvissä asioissa ja maan tartuntatautitilanteen tiedotuksessa.
Erin Wall

Erin Marie Wall (4. marraskuuta 1975 Calgary, Alberta – 8. lokakuuta 2020 Mississauga, Ontario) oli kanadalainen ooppera- ja konserttilaulaja, äänialaltaan sopraano.
Wall syntyi Yhdysvalloista tulleille muusikkovanhemmille Calgaryssa ja varttui Vancouverissa. Hän kävi lapsena piano- sekä huilutunneilla ja aloitti laulutunnit vasta viimeisenä high school -vuotenaan. Sitten hän opiskeli Western Washington Universityssa ja Texasin Ricen yliopistossa. Wall vietti uransa varhaiset vuodet Chicagon lyyrisessä oopperassa, jossa vuonna 2004 korvasi Karita Mattilan Donna Annan roolissa Wolfgang Amadeus Mozartin "Don Giovannissa". Vuonna 2009 hän teki myös Metropolitan-oopperan-ensiesiintymisensä kyseisessä roolissa. Wall teki Ison-Britannian-debyyttinsä heinäkuussa 2002 Benjamin Brittenin "War Requiemin" esityksessä Andrew Davisin johdolla. Hän jatkoi uraansa esiintymisillä johtavien orkesterien ja oopperayhtiöiden kanssa Atlantin valtameren molemmilla puolilla. Wall osallistui moniin levytyksiin ja sai vuonna 2010 Grammy-palkinnon.
Vuonna 2011 Wall esiintyi Calgaryn oopperassa Cecilian roolissa Bramwell Toveyn oopperan "The Inventor" kantaesityksessä. Viimeisen esiintymisensä Isossa-Britanniassa hän teki tammikuussa 2020 Gustav Mahlerin kahdeksannen sinfonian tulkinnassa Mirga Gražinytė-Tylan johtaman Birminghamin kaupungin sinfoniaorkesterin kanssa. Wallilla todettiin loppuvuodesta 2017 rintasyöpä, jonka hoitojen aikana hän jatkoi esiintymisiä. Hänen sairautensa uusiutui vuoden 2020 alussa ja hän kuoli siihen sairaalassa Mississaugassa saman vuoden lokakuussa. 
Wall oli naimisissa Roberto Mauron kanssa, ja pariskunnalla oli kaksi lasta. Hän oli musiikkiuransa ulkopuolella innokas kestävyysjuoksija ja suoritti New Yorkin maratonin sekä kaksi Chicagon maratonia.
Australian terveyden ja hyvinvoinnin laitos

Australian terveyden ja hyvinvoinnin laitos (, lyhennys AIHW) on Australiassa toimiva valtiollinen, päätöksenteon tueksi tarvittavien kansanterveyteen liittyvien katsausten ja tilastojen tuottamiseen keskittynyt tutkimuslaitos ja viranomainen. Vuosittain laitos laatii yli 200 tutkimusraporttia. Laitoksen palveluksessa on pää- tai sivutoimisesti noin 450 työntekijää (noin 320 henkilötyövuotta). AIHW:n toimitusjohtajana toimii Barry Sandison (2016-2021). 
Laitoksen toiminta alkoi vuonna 1984 Australian terveysministeriön yhteydessä nimellä "Australian Institute of Health". Vuonna 1987 annettiin laitosta koskeva säädös, jolloin laitoksesta tuli budjetin osalta itsenäinen valtionlaitos. Vuonna 1992 laitoksen vastuualuetta laajennettiin hyvinvointiin liittyvällä seurannalla, ja laitoksen nimi sai nykymuotonsa. AIHW:n päätoimipaikka sijaitsee Canberrassa ja sivutoimipiste Sydneyssä.
Koronavirusepidemian 2020 aikana AIHW on auttanut esimerkiksi Australian terveysministeriötä Covid-19-taudin tilannekuvan ja vaikutusten seuraamisessa. 
Kesällä 2020 tutkimuslaitos on tuonut esimerkiksi esille alkoholiin ja huumeisiin liittyvän riippuvuuden hoitotarpeen lisääntymisen. Aiemmin AIWH oli kertonut esimerkiksi energiapitoisen roskaruuan syönnin, ylipainon ja maksasyövän huomattavasta yleistymisestä väestössä.
Maantiepyöräilyn maailmanmestaruuskilpailut 2020

Maantiepyöräilyn maailmanmestaruuskilpailut 2020 järjestettiin Imolassa, Italiassa, 24.-27. syyskuuta 2020. Kilpailut oli tarkoitus järjestää Aiglen ja Martignyn alueella Sveitsissä, mutta koronaviruspandemian vuoksi kilpailupaikkaa jouduttiin siirtämään. Poikkeuksena myös alle 23-vuotiaiden tai juniorien kilpailua ei järjestetty, mutta heillä oli mahdollisuus osallistua pääsarjaan.
Tulokset.
Miehet.
Lähteet: UCI-tulospalvelu 
Naiset.
Lähteet: UCI-tulospalvelu
Jevgeni Gluhov

Jevgeni Gluhov (, s. 1998 Perm) on venäläinen karateka. Hän on Kyokushinin Euroopan-mestari 2019. Gluhov on voittanut myös Kyokushinissa nuorten Euroopan mestaruuden.
Nuorten kilpaura.
Gluhov saavutti Euroopan mestaruuden alle 60-kiloisissa 14–15-vuotiaiden sarjassa lokakuussa 2013. Hän voitti loppuottelussa maanmiehensä Vadim Tikhonovin.
Kilpaura.
2016 Gluhov saavutti Venäjän mestaruushopeaa hävittyään loppuottelussa Ilias Astamiroville.
Gluhov voitti lokakuussa 2017 ensimmäistä kertaa Venäjän mestaruuden kevytsarjassa.
Maaliskuussa 2018 Gluhov voitti ensimmäistä kertaa Venäjän cupin. Heti perään huhtikuussa hän saavutti pronssia voitettuaan Japanin mestaruuskisojen mitalikamppailussa maanmiehensä Aleksandr Aristovin. Lokakuussa Gluhov eteni toistamiseen Venäjän mestaruuskisoissa loppuotteluun, jossa hän kohtasi uudelleen Anatoliy Musikhinin. Tällä kertaa hän hävisi mestaruuden.
Toukokuussa 2019 Gluhov saavutti Euroopan mestaruuden Puolassa voitettuaan loppuottelussa maanmiehensä Alim Junusovin.
Gluhov saavutti maaliskuussa 2020 Venäjän Cupissa hopeaa hävittyään loppuottelussa Kirill Psarjoville.
Tammikuussa 2021 hän saavutti aluksi hopeaa Uralin liittovaltion mestaruuskilpailuissa hävittyään loppuottelussa Roman Parkhomenkolle. Hän saavutti maaliskuussa hopeaa myös Venäjän mestaruuskilpailuissa kevytsarjassa hävittyään toistamiseen loppuottelussa Roman Parkhomenkolle.
Kuusamon Juusto

Kuusamon Juusto Oy on Kuusamossa toimiva itsenäinen juustola. Se valmistaa juustoja, kuten emmentalia ja edamia, kermajuustoja, savujuustoja sekä maitojauheita. Kuusamon Juusto on Suomen toiseksi suurin juuston valmistaja. Kuusamon Juusto työllistää noin 80 henkilöä. 
Historia.
Kuusamon Osuusmeijeri.
Maidon jalostus on aloitettu Kuusamossa 1950-luvun alkuvuosina, kun vuonna 1951 perustettiin Kuusamon Osuusmeijeri. Virallisesti meijeritoiminta sai alkunsa, kun Valion vastaanottoasema aloitti toimintansa Kuusamon Osuuskaupan varastorakennuksessa.
Vuonna 1954 osuuskunnan isännöitsijäksi valittiin Niilo Hartikainen. Oma meijeri valmistui seuraavana vuonna ja se vuokrattiin Valiolle. Ensimmäinen juusto valmistettiin kuitenkin vasta vuonna 1961, kun meijerin laajennustyöt saatiin valmiiksi.
Kun vuokrasopimus Valion kanssa päättyi, aloitti Kuusamon Osuusmeijeri vuonna 1964 varsinaisen jalostustoiminnan eli juustojen valmistuksen. Samana vuonna valmistui nykyinen juustola ja aloitettiin emmentalien valmistus. Vuoteen 1989 asti Kuusamossa valmistettiin myös voita ja kauppanesteitä juustojen ohella.
Juustokaira Oy.
Kolmekymmentä vuotta juustojen valmistuksen aloittamisen jälkeen juustolassa aloitettiin emmentalien rinnalla edamjuustojen tuotanto. Vuonna 1995 saatiin valmiiksi juustoheran jatkojalostusosa, jolloin startattiin myös laktoosin ja heraproteiinin tuotanto.  
Vuoden 1995 aikana aloitettiin toiminta yhdessä Ingman Foods Oy:n ja Ranuan meijerin kanssa. Uusi yhtiö sai nimekseen Juusto Kaira Oy. 
2000-luvulla juustola laajentui. Vuonna 2002 valmistui kermajuustolinja ja alkoi Pohjanpoika-juuston, nykyisen Paimenpoika-kermajuuston, valmistus. Pohjanpoika-kermajuusto palkittiin vuoden 2008 Juustonäyttelyssä murukoloisten juustojen sarjassa ensimmäisellä sijalla. Syksyllä 2009 valmistui 2000 neliömetriä uutta tehdastilaa juustojen jatkojalostuksen tarpeisiin. Kuusamossa aloitettiin juustoviipaleiden ja juustoraasteiden valmistus, jolloin tuotevalikoima kasvoi merkittävästi. 
Oma savustamo otettiin käyttöön vuonna 2012. Samana vuonna aloitettiin myös sulatejuustojen valmistus.
Kuusamon Juusto Oy.
Vuoden 2012 lopussa Arla Foodsin lopetti kovien juustojen valmistuksen Suomessa ja Kuusamossa. Maidonjalostajat halusivat kuitenkin juustonvalmistuksen jatkuvan Kuusamossa, ja Kuusamon Osuusmeijerin perhetilat lunastivat juustomeijerin itselleen. Vuonna 2016 Kuusamon Juusto hakeutui yrityssaneeraukseen.
Sen jälkeen yritys on onnistuneesti kasvanut. Kasvuvauhdista kertoo vuonna 2017 hetkellisesti uhannut maidon loppuminen. Kovan kasvun myötä vuoden ostokiintiö oli loppumassa eivätkä omat tuottajat pystyneet vastaamaan kasvaneeseen tarpeeseen. Sittemmin maidon saatavuus parani.
Keväällä 2020 Kuusamon Juusto teki pakkausuudistuksen, jossa tuotteiden pakkauksia päivitettiin.
Sertifikaatit.
Kuusamon Juustolle on myönnetty useita elintarvikealan ja muita sertifikaatteja.
Gustaf Svanberg

Gustaf Svanberg (22. tammikuuta 1802 Värmlanti, Ruotsi – 21. marraskuuta 1882 Uppsala, Ruotsi) oli ruotsalainen tähtitieteilijä. Hän oli vuodesta 1825 Uppsalan yliopiston tähtitieteen dosentti, vuosina 1825–1878 tähtitieteellisen observatorion johtaja ja 1842–1876 tähtitieteen professori. Hän perusti 1836 Uppsalaan magnetometriobservatorion, jossa hän 16 vuotta teki havaintoja. Hän julkaisi havainnot Göttingenin magneettisen yhdistyksen aikakauskirjassa.
Svanberg sai 1865 tehtäväksi perustaa yliopiston meteorologisen observatorion, ja hän johti sen työtä 13 vuotta. Svanbergin tieteelliset julkaisut ovat yliopistollisia väitöskirjoja ja selontekoja havainnoista.
Česká televize

Česká televize (lyhenne: ČT) on Tšekin yleisradioyhtiö, joka perustettiin vuonna 1992. Yhtiö ylläpitää seitsemää eri televisiokanavaa, joista uusin ČT3 aloitti maaliskuussa 2020. Yhtiötä rahoitetaan televisiomaksuilla ja muut tulot tulevat mainonnasta ja erilaisista liiketoiminnoista. Yhtiön pääkonttori sijaitsee Prahassa ja kaksi alueellista studiota sijaitsee Brnossa ja Ostravassa.
Tšekin television nykyinen toimitusjohtaja on Jan Souček, jonka Tšekin televisioneuvosto valitsi kuuden vuoden toimikaudeksi. Souček on herättänyt kiistoja toimikautensa aikana, koska hän hyökkäsi vapaata mediaa vastaan ja hänen hyökkäyksensä Tšekin television työntekijöitä vastaan ​​. Souček vertasi itseään Milada Horáková Tšekin televisioneuvoston voimakkaan kritiikin jälkeen hänen johtamistaidoistaan. Souček kommentoi myöhemmin, että se oli typerää häneltä. Haastattelussa 5.9.2023 tulevana pääjohtajana Souček totesi: "Pyydän jatkuvasti rahaa. Kulttuuriministeriön lehdistötilaisuus on ilmoitettu tiistaiksi, jossa ministerivaliokunnan pitäisi paljastaa, miten se näkee julkisen palvelun median rahoituksen uudistuksen. Tietojeni mukaan vaatimuksemme tullaan suurimmaksi osaksi kuulemaan." Virkakautensa aikana Souček pyytää jatkuvasti lisää rahaa julkisista maksuista, mutta näyttää siltä, ​​ettei hän pysty käyttämään rahaa taloudellisesti ja mustaa talousasiakirjoja piilottaakseen ne yleisöltä public.
Jesse Jääskeläinen

Jesse Joonas Jääskeläinen (s. 12. maaliskuuta 1992) on EU-vaikuttamisen asiantuntija, joka työskenteli Europarlamentaarikko Miapetra Kumpula-natrin (S&amp;D) kabinettipäällikkönä . Sitä ennen hän työskenteli toiminnanjohtajana ja erityisasiantuntijana Eurooppalainen Suomi ry:llä. Jääskeläinen vastasi vuoden 2021 Euroopan tulevaisuutta käsittelevän konferenssin kansalaiskampanjan suunnittelusta ja järjestämisestä. Aikaisemmin Jääskeläinen on toiminut muun muassa Eurooppanuoret ry:n puheenjohtajana sekä Sosialidemokraattiset Opiskelijat SONK ry:n puheenjohtajana. Jääskeläinen toimii lisäksi Kuntien takauskeskuksen valtuuskunnassa.
= Tausta =
Jääskeläinen on kotoisin Muuramesta ja valmistui ylioppilaaksi Muuramen lukiosta vuonna 2011. Jääskeläinen toimi kunnanvaltuutettuna Muuramessa vuosina 2017–2020 SDP:n riveistä. Jääskeläinen opiskelee Helsingin yliopistossa yleistä valtio-oppia hallinnon- ja organisaatiotutkimuksen linjalla.
2M-IT

2M-IT Oy on sosiaali- ja terveydenhuollon ICT-palveluja sairaanhoitopiireille ja kunnille tuottava osakeyhtiö. Yhtiö toimii Suomessa 16 sairaanhoitopiirin alueella, ja sen liikevaihto oli noin 190 miljoonaa euroa vuonna 2024. Samana vuonna yhtiöllä oli noin 940 työntekijää. Yhtiö toimii omistajiensa ICT-palvelujen tuottajana in-house-yhtiönä. Sen palveluihin kuuluvat sosiaali- ja terveydenhuollon tietojärjestelmäpalvelut, ratkaisupalvelut ja tietotekniikkapalvelut. Yhtiön kotipaikka on Helsinki.
Historia.
Varsinais-Suomen sairaanhoitopiirin kuntayhtymä perusti vuonna 2008 Medbit Oy -nimisen yhtiön tuottamaan kuntayhtymän atk-palvelut. Perustamisvuonna yhtiössä oli henkilöstöä 80 ja sen liikevaihto oli alle 20 milj. euroa. Yrityksen toiminta laajeni vuosina 2008-2017 Varsinais-Suomen, Satakunnan ja Vaasan sairaanhoitopiirien alueella, kun uusiksi omistajiksi ja palvelujen käyttäjiksi tulivat Satakunnan ja Vaasan sairaanhoitopiirin kuntayhtymät, Turun ja Porin kaupungit sekä suurin osa Varsinais-Suomen ja Satakunnan perusterveydenhuollon yksiköistä. Vuonna 2017 yhtiön liikevaihto oli 50 milj. euroa ja henkilöstöä 250.
Medbit Oy ja Medi-IT Oy, joka oli kahdeksan sairaanhoitopiirin sekä Espoon kaupungin omistama yhtiö, fuusioitiin vuoden 2018 maaliskuun alusta lukien. Uuden yhtiön nimeksi tuli 2M-IT Oy. Fuusion seurauksena yhtiön vuotuinen liikevaihto nousi n. 82 milj. euroon ja henkilöstön lukumäärä 415 henkilöön. Yhtiön kotipaikaksi tuli Helsinki.
Yhtiön omistajat.
Yhtiön omistajina ja palvelujen käyttäjinä, ovat seuraavat sosiaali- ja terveydenhuollon kuntayhtymät, kaupungit ja kunnat. Omistajat jaettu entisen Medbit Oy:n ja Medi-IT Oy:n omistajiin.
Somalian terveysvirasto

Somalian terveysvirasto (, lyhennys NIH Somalia) on Somalian pääkaupunki Mogadishusta käsin toimiva, vuonna 2019 perustettu kansanterveyteen keskittynyt tutkimus- ja seurantalaitos. Se toimii Somalian terveyden ja ihmispalvelujen ministeriön alaisuudessa.
Vuonna 2019 Somalian terveydenhoidon tila arvioitiin maailman huonoimpiin kuuluvaksi. Maailman terveysjärjestö WHO:n mukaan Somalia sijoittui maailmanlaajuiden terveysturvallisuuden indeksin mittarilla arvioituna sijalle 194/195 maailmassa. Vuosikymmenten sisällissodan jälkeen maassa oli vain kaksi koulutettua terveydenhoitoalan työntekijää 100 000 asukasta kohden ja yhteensä 15 tehohoitopaikkaa 15 miljoonalle asukkaalle. Puhtaasta vedestä ja päivittäisistä hygieniatiloista (kuten käsienpesupaikoista) oli puutetta; sadat tuhannet asuivat tilapäismajoituksessa. Terroristiryhmät hallitsevat laajoja maaseutualueita ja korruptio on laajaa. 
Nuori Somalian terveysvirasto on toiminut yhteistyössä kansainvälisten kumppanien (kuten Afrikan tautienehkäisy- ja -valvontakeskus Africa CDC:n) kanssa covid-19-tautiin liittyvissä asioissa vuonna 2020. 
Covid-19-pandemian saapuessa Somaliaan maassa ei ollut ainuttakaan taudin todentamiseen kykenevää laboratoriota. Tästä syystä ensimmäisten viikkojen aikana potilasnäytteet jouduttiin lähettämään Kenian Nairobiin Kenian lääketieteellisen tutkimuslaitoksen (KEMRI) analysoitavaksi. Ensimmäinen covid-19-positiivinen analyysitulos – Kiinasta palanneelta somalilaiselta opiskelijalta otettu näyte – saatiin Nairobista 16. maaliskuuta 2020. Huhtikuun 2020 loppuun mennessä Somaliaan oli ulkomaisen avun turvin saatu perustettua kolme omaa covid-19-analysointiin kykenevää laboratoriota (Mogadishuun, Garooween, ja Hargeisaan).
Česká pošta

Česká pošta on Tšekin valtion omistama postiyhtiö. Yhtiön pääkonttori sijaitsee Prahassa ja sillä oli vuonna 2018 noin 29 000 työntekijää ja 3 822 postitoimistoa. 
Historia.
Yhtiö perustettiin 1. tammikuuta 1993 yhdessä itsenäisen Tšekin tasavallan muodostamisen kanssa.
Česká pošta teki tappiota yli miljardin Tšekin korunaa vuonna 2018. Yhtiön pääjohtaja Roman Knap kertoi, että ellei yhtiö tee suuria muutoksia yritysrakenteessa, Česká pošta lakkaisi olemasta vuosien kuluessa. Yhtiö esitteli vuonna 2019 uudistumissuunnitelman, jossa yhtiön liiketoiminta jaettaisiin kolmeen liiketoimintayksikköön, joista jokaisella olisi oma taloushallinto ja vastuu. Suunnitelman tavoite on saada yhtiö kannattavaksi vuoteen 2021 mennessä.
Hélène Swarth

Stephanie Hélène Lapidoth-Swarth (25. lokakuuta 1859 Amsterdam, Alankomaat – 20. kesäkuuta 1941 Velp, Alankomaat) oli alankomaalainen runoilija. 
Swarthin esikoisteos oli runokokoelma "Fleurs du rêve" (1879) ja sen jälkeen ilmestyi "Les printanières" (1882), mutta sitten hän kiinnostui hollanninkielisestä kirjallisuudesta ja julkaisi hollanniksi kokoelmat "Poëzie" (1892), "Verzen" (1893), "Gedichten" (1902) ja "Octoberloover" (1903), joista etenkin sonetteja kiitettiin mestariteoksiksi niin kielen kuin muodon puolesta. Hän on kirjoittanut myös novelli- ja kertomuskokoelmia, kuten "Van vrouwenleven" (1896), "Van vrouwenleed" ja "Van vrouwenlot" (1897), "Profieltjes "(1899) ja "Ernst" (1902). Marcellus Emantsin ja Jacques Perkin ohella kuului Lapidoth-Swarth 1880-luvulla alkaneen Hollannin kirjallisuuden modernismin suuntauksen johtohahmoihin.
Swarth meni 1894 Haagissa naimisiin kirjailija Frits Lapidothin kanssa.
Dębican piirikunta

Dębican piirikunta () on yksi Ala-Karpatian voivodikunnan piirikunnista. Sen arvioitu väkiluku oli vuoden 2019 lopussa 135 299. Piirikunnan ainoa kaupunkikunta on Dębica. Kuusi maalaiskuntaa ovat Brzostek, Czarna, Dębica, Jodłowa, Pilzno sekä Żyraków ja niissä on kylien lisäksi kaksi kaupunkia; Brzostek ja Pilzno.
Dębican piirikunnan pinta-alasta arviolta 25,9 prosenttia oli metsän peitossa vuonna 2018.
Dębican piirikunnan työttömyysaste oli vuoden 2018 lopussa 4,5 prosenttia.
Vuoden 2019 lopussa Dębican piirikunnassa arvioitiin olevan 135 299 asukasta, joista 50,6 prosenttia naispuolisia ja 49,4 prosenttia miespuolisia. Puolan väestönlaskennassa 2011 väkiluvun laskettiin olevan 134 877 ja sen ennakoidaan vuoteen 2050 mennessä pienenevän 119 205 asukkaaseen. Alle 18-vuotiaiden arvioitiin vuoden 2019 lopussa muodostaneen 19 prosenttia piirikunnan väestöstä, työikäisten 61,8 prosenttia ja eläkeikäisten 19,2 prosenttia väestön keski-iän ollessa 40,5 vuotta. Elävänä syntyneiden määrä oli vuonna 2019 yhteensä 1 415 lasta.
Jakub Illéš

Jakub Illéš (s. 15. joulukuuta 1995 Ostrava) on tšekkiläinen jääkiekkoilija, pelipaikaltaan keskushyökkääjä. Hän edustaa Tšekin 1. česká hokejová ligassa pelaavaa HC Dukla Jihlavaa. Illéš on pelannut aikaisemmin myös Tšekin pääsarjassa Extraligassa. Hän laukoo vasemmalta.
Ura.
Illéš pelasi ensimmäiset ottelunsa 1. česká hokejová ligassa kaudella 2014–2015, kun hän keräsi HC Šumperkin joukkueessa neljä rangaistusminuuttia pelaamassaan neljässä ottelussa. Seuraavalla kaudella Illéš siirtyi Jestřábi Prostějovin joukkueeseen, jossa hän pelasi 48 ottelua tehopistein 10+9=19 keräten 49 rangaistusminuuttia.
Illéš debytoi Tšekin pääsarjassa Extraligassa kaudella 2016–2017 HC Vítkovicen joukkueessa. Hän pelasi debyyttikaudellaan 32 ottelua keräten kolme syöttöpistettä ja 14 rangaistusminuuttia. Samalla kaudella Illéš edusti Vítkovicea myös Mestarien liigassa, jossa hän pelasi kymmenen ottelua tehopistein 2+2=4.
Illéš pelasi kaudella 2017–2018 1. česká hokejová ligassa AZ Havířovin ja VHK Vsetínin riveissä. Seuraavalla kaudella hän edusti HC Porubaa sijoittuen joukkueensa sisäisen pistepörssin toiseksi tehopisteillä 14+19=33. Kaudella 2019–2020 Illéš siirtyi Ranskaan Aigles de Nicen joukkueeseen, jossa hän pelasi 18 ottelua keräten viisi syöttöpistettä ja 20 rangaistusminuuttia. Illéš siirtyi kesken kauden 1. česká hokejová ligaan HC Dukla Jihlavan joukkueeseen.
Villa Fridhem

Villa Fridhem on uusrenessanssinen hirsihuvila Soukanniemen kärjessä Espoon lounaisosassa. Historialliselta merkitykseltään se on Espoon huomattavimpia. Villa Fridhem ja sen länsipuolella sijaitseva Villa Frosterus muodostavat laajan luonnonvaraisen puistokokonaisuuden.
Viipurista kotoisin ollut Hackmanin sukuun kuulunut leskirouva Emmy Cedercreutz rakennutti huvilan itselleen, kun hän muutti vuoden 1880 paikkeilla Köyliön kartanosta Helsinkiin. Viipurin Sammonlahdenkadulla oli hyvin samantapainen huvila. Villa Fridhem taidokkaine puuleikkauksineen on säilynyt pääosin alkuperäisessä asussaan.
Leskirouva Cedercreutzin jälkeen Fridhemin omisti Cedercreutzin sukuun kuulunut Sofie von Kraemer. Hänen aikanaan villaa ympäröi tyylikäs puutarha. Kokonaisuuteen kuului myös tenniskenttä.
Venäjän keisari Aleksanteri III ja keisarinna Maria Fjodorovna vierailivat Villa Fridhemissä 20. kesäkuuta 1889. Mukana oli myös Kreikan kuningatar Olga Konstantinovna. Vierailusta on muistomerkki Villa Fridhemin ja Villa Frosteruksen välisessä metsässä. Keisarinna vieraili Fridhemissä myös 8. heinäkuuta 1894.
Hovgård

Hovgård on kartano Röylässä Pohjois-Espoossa Bodominjärven koillispuolella. Se kuuluu samaan kulttuurihistoriallisesti merkittävään maisemakokonaisuuteen Backbyn kartanon kanssa. Hovgård on sivurakennuksineen ja puistoineen rakennushistoriallisesti arvokas.
Hovgård perustettiin 1700-luvun lopulla upseerikartanoksi. Alkuperäinen mansardikattoinen, keskeissalityyppinen päärakennus lienee purettu samaan aikaan kun nykyistä uusrenessanssista rakennusta alettiin rakentaa hieman sen pohjoispuolelle. Rakennuttajana oli kamreeri Widerholm, joka omisti kartanon vuoteen 1905, minkä jälkeen sen omistivat Myhrbergit vuoteen 1917. Kokonaisuuteen kuuluu tyylikäs navettaryhmä, joka rakennettiin 1900-luvun alkuvuosikymmeninä. Päärakennuksen eteläpuolella avautuu laaja viljelysalue ja pohjoispuolella on metsä, jossa sijaitsee hirsinen mallassauna.
Hovgårdin myöhäiskaroliiniset siipirakennukset ovat rakennushistoriallisesti merkittäviä ja varsin hyvin säilyneitä. Alkuperäinen päärakennus sijaitsi nykyistä lähempänä siipirakennuksia.
Kristina Riis-Johannessen

Kristina Riis-Johannessen (s. 5. maaliskuuta 1991) on norjalainen alppihiihtäjä.
Riis-Johannessen kilpaili alppihiihdon maailmancupissa ensimmäisen kerran joulukuussa 2016 Semmeringin pujottelussa. Ensimmäisen kerran hän ylsi maailmancupin pisteille Squaw Valleyn suurpujottelussa maaliskuussa 2017 oltuaan 24:s. Parhaimmillaan hän on sijoittunut 12:nneksi Sestrieren suurpujottelussa tammikuussa 2020. Sainkt Moritzin MM-kilpailuissa 2017 Riis-Johannessen oli supersuurpujottelussa 21:s, syöksylaskussa 29:s ja suurpujottelussa 31:s. Cortina d'Ampeezon MM-kilpailuissa 2021 hän voitti kultaa joukkuekilpailussa.
Villa Carlstedt

Villa Carlstedt on kahden huvilarakennuksen ja niitä ympäröivän puiston muodostama arkkitehtonisesti merkittävä kokonaisuus Matinkylässä Etelä-Espoossa. Vanhempi, vuonna 1915 valmistunut huvila on Lars Sonckin käsialaa ja sen rakennutti ravintoloitsija Johan Wilhelm Carlstedt. Huvila tunnettiin aikanaan myös nimellä Johannesberg.
Vanhempi huvila on Sonckille tyypillinen luomus tummaksi käsiteltyine vuoraamattomine pyöröhirsineen. Mansardikattoisessa rakennuksessa on viitteitä muinaispohjoismaisista hallirakennuksista ja itämaisista pagodeista. Huvilaan kuuluu myös kaksi avokuistia. Päädyssä on monikulmainen veranta, jonka yläpuolella on parveke.
Uudempi huvila on Carlstedtin pojan Birger Carlstedtin rakennuttama ja suunnittelema funktionalistinen ateljeetalo vuodelta 1930. Huviloita ympäröi rehevä puisto, jonka suunnitteli Paul Olsson vanhemman huvilan rakentamisen yhteydessä.
Ahmed Alinak

 
Ahmed Alinak on belgialainen karateka. Hän voitti Kyokushinin EM-pronssia ja Euroopan Cupissa pronssia 1998. Alinak oli myöhemmin mukana 2001 Hollannin Openissa, jossa hän jäi ilman mitalia.
John Addington Symonds

John Addington Symonds (5. lokakuuta 1840 Bristol – 19. huhtikuuta 1893 Rooma, Italia) oli englantilainen runoilija ja kriitikko.
Symonds sai opiskeluaikanaan Oxfordissa useita palkintoja, ja hänet valittiin 1862 Magdalen Collegeen. Sairastelunsa vuoksi hän joutui lähtemään Englannista, ja vuodesta 1877 alkaen hän asui melkein pysyvästi Sveitsissä Davosissa. Hän kuvasi elämäänsä teoksessa "Our life in the Swiss highlands" (1891). Symonds oli kiinnostunut monenlaisista asioista ja perehtynyt laajasti eri aloihin. Hänen pääteoksensa on "Renaissance in Italy" (1875–1886). Hän oli myös runoilija ja kääntäjä.
Soikopisarpirkko

Soikopisarpirkko ("Myzia oblongoguttata") on leppäpirkkojen heimoon kuuluva kovakuoriaislaji. Soikopisarpirkko on kooltaan aikuisena varsin kookas eli 6,5–9 mm. Sen peitinsiivet ovat pohjaväriltään ruskeat/oranssit ja niissä on vaaleita pitkänomaisia täpliä, joiden laajuus vaihtelee. Peitinsiipien reunassa on ohut valkoinen raita ja lajin jalat ovat ruskeat. Lajin etuselkä on tummanruskea ja sen reunat ovat valkoiset.
Soikopisarpirkko elää ainakin havupuissa kuten kuusissa, männyissä ja katajissa, mutta sitä voi löytää myös lehtipuista. Soikopisarpirkot eivät käytä ravinnokseen kaikkia kirvalajeja, mutta syövät ainakin Cinara- ja Schizolachnus-sukujen kirvoja kuten nukkaneulaskirvoja ("Schizolachnus pineti") sekä kilpikirvoja ja punkkeja. Soikopisarpirkot talvehtivat aikuisina karikkeessa puiden alla.
Soikopisarpirkko on Suomessa vakiintunut ja yleinen laji. Suomessa se on luokiteltu elinvoimaiseksi lajiksi. Lajia esiintyy pääasiassa Euroopan alueella.